Efter regnvejr torsdag, så forsvinder skyerne i løbet af fredagen. Og så vender solen tilbage.

En dag med skyer og blodregn, og så er det flotte forårsvejr tilbage for fuld musik. Fredagen starter med temperaturer på 1-5 grader, og svage vinde. Alligevel skal man frem til klokken 8 være opmærksom på pletvis glatte veje og meget lokale tågebanker. Sidst på morgen er tågebankerne ved at være overstået, men der kan stadig være lidt skyer på himlen. Formiddagen byder på opklaring fra nordvest, men der kan være lidt lave skyer tilbage i de østlige egne. I løbet af formiddagen vil temperaturen i Jylland og på Fyn nå op på 8-10 grader, mens det vil være lidt køligere i det østlige Danmark, hvor skyerne kan drille endnu. Solrig eftermiddag med forårsfornemmelse Efter frokost vil det efterhånden blive solrigt de fleste steder. Kun på Bornholm forventer vi, at der er risiko for, at skyerne kan blive hængende hen over eftermiddagen. Det bliver en smuk forårsdag, da solen vil skinne fra en stort set skyfri himmel. Temperaturen vil mange steder komme over 10 grader i skyggen, og da der ikke er ret meget vind, vil det i solen føles betydeligt varmere. Det bliver varmest i den sydlige del af Jylland, hvor temperaturen kan snige sig lige over 12 grader i løbet af eftermiddagen. På dele af Bornholm risikere man at ligge under skyer og kun nå 3 grader. Måske kan man på østsiden af øen se solen bryde igennem og nå op på 7-8 grader. Torsdag var præget af et lavtryk og fronter, fredag er det højtryk, der styrkes tæt på Danmark. Højtryk giver tørvejr - og på denne årstid også meget solskin. Højtrykket holder stand i mange dage og sikrer dermed en meget solrig weekend. Der kan sågar blive tale om et super højtryk der kan sætte ny rekord for marts.